钦定古今图书集成/明伦汇编/闺媛典/第334卷 > 王霞卿
## 钦定古今图书集成/明伦汇编/闺媛典/第334卷 > 王霞卿

按《女仙图》，王霞卿者，蓝田人。才华清赡，节行尢高。进
士郑殷彝旅于会稽，寓唐安寺楼，见粉壁间有题云：
“琅琊王氏霞卿，光启三年阳春二月，登于是阁。临轩
轸恨，睹物增悲。虽观焕烂之华，但比凄凉之色。”时有
轻绡捧砚，小玉看题其诗曰：“春来引步强寻游，恨睹
烟霄簇寺楼。举目尽为停待景，双眉不觉自如钩。”郑
子依韵继之曰：“题诗仙子此曾游，应是寻春别凤楼。
赖得从来未相识，免教锦帐对银钩。”霞卿乃故邑宰
韩嵩，自京师挈之任所。嵩缘遇暴寇死，郑子往谒之，
霞卿以疾辞不见，只令总角婢子轻绡持诗以赠之。
诗曰：“君是烟霄折桂身，圣朝方切诏良臣。正堪西上
投知已，何必迟留见妇人。”郑得诗，抱惭而去。